Kuna Venemaa ja Poola ei ole tänavu kokkuleppele jõudnud vahetatavate kahepoolsete veolubade arvus, siis Venemaa ja Euroopa vahel praegu autovedusid ei toimu. Kuldkepi sõnul ei saa aga Eesti vedajad seda olukorda kasutada, et oma teenuseid Venemaa kaupade vedamisel  pakkuda. "Asi on selles, et meil on samuti piiratud Venemaa lubade arv," selgitab Kuldkepp. Tema sõnul tekib Eesti vedajatel ka tavaolukorras aasta teisel poolel Venemaa veolubade defitsiit. Seda enam, et Venemaa piiras tänavu kõikide riikidega CEMT lubade arvu poole võrra.